Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Lietusgāžu izraisītos plūdos Afganistānā pēdējā mēnesī gājuši bojā 178 cilvēki.

Valdošā “Taliban” grupējuma amatpersonas informē, ka lietusgāžu radītie plūdi valsts austrumu daļā iznīcinājuši vai nodarījuši postījumus apmēram 3000 dzīvojamo ēku. Vismaz 250 cilvēki ievainoti, un cietušo skaits var pieaugt.

Applūdušas lauksaimniecībā izmantojamās zemes tūkstošiem hektāru platībā, un gājuši bojā simtiem lopu. Situācija ir īpaši sarežģīta, jo valstī ilgstoši valdīja sausums, kas radīja problēmas sagādāt iztiku tūkstošiem cilvēku.

Rietumvalstis neatzīst talibu izveidoto valdību un iesaldējuši palīdzības programmas un ārvalstīs izvietotos finanšu resursus.

Ceturtdien, 25. augustā, būvnieki demontē pieminekļa Uzvaras parkā centrālo obelisku. Tas tiks "nogāzts ar kalšanas metodi”

Netiks izmantotas ne sprāgstvielas, ne ķēdes. Betons tiks pārskaldīts, bet iekšā esošie stieņi tiks pārkniebti. Plānots, ka pieminekli gāzīs uz Arkādijas parka pusi, žurnālistiem atklāja Rīgas domes pārstāvis.

Korupcijas novēršanas un apkarošanas birojs (KNAB) otrdien veicis kriminālprocesuālās darbības vairākos objektos, tostarp Valsts ieņēmumu dienestā (VID), un aizturējis vairākas personas, aģentūrai LETA apstiprināja KNAB.

KNAB 2. jūnijā sācis kriminālprocesu pēc Krimināllikuma 320. panta aizdomās par iespējamu kukuļņemšanu lielā apmērā personu grupā pēc iepriekšējas vienošanās.

Otrdien veiktas neatliekamās kriminālprocesuālās darbības vairākos objektos, tostarp VID.

Kriminālprocesa laikā aizturētas trīs personas, un vēl divām personām ir tiesības uz aizstāvību. Tiesa lēmusi par apcietinājuma piemērošanu divām personām. KNAB nekomentēja, vai starp šīm piecām personām ir amatpersonas. Aģentūra LETA gan pārliecinājās, ka birojā minētā Krimināllikuma norma kopumā attiecas uz amatpersonām kā kukuļņēmējiem, bet privātpersonām kā līdzdalībniekiem.

KNAB pašlaik veic aktīvāko izmeklēšanas procesa fāzi, iegūstot un nostiprinot pierādījumus, tāpēc plašāku informāciju par kriminālprocesu nevarot atklāt.

SIA “Daugavpils ūdens” paziņo, ka sakarā ar avārijas situāciju AS ”Sadales tikls” 25.08.2022. no plkst.12:10 un līdz avārijas novēršanai tika apturēta ūdensgūtnes “Vingri” II pacēluma stacijas darbība. Līdz ar to, “Daugavpils ūdens” brīdina iedzīvotājus par spiediena svārstībām pilsētas ūdensvada sadales tīklos (īpaši Ķīmijas apkaimē) un iespējamai dzeramā ūdens saduļķošanai.

SIA „Daugavpils ūdens” atvainojas patērētājiem par sagādātajām neērtībām. Gadījumā, ja pēc elektroapgādes un ūdensapgādes atjaunošanas pilsētas sadales tīklos tiks novērota ūdens vizuālās kvalitātes pasliktināšanās, lūdzam savlaicīgi informēt SIA “Daugavpils ūdens” dispečeru

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.